b'\n_START_ARTICLE_\nDag Hammarskj\xc3\xb6ld\n_START_SECTION_\n\xc5\xa0vedska politika\n_START_PARAGRAPH_\n\xc4\x8ceprav rojen v J\xc3\xb6nk\xc3\xb6pingu, je ve\xc4\x8dino svojega otro\xc5\xa1tva pre\xc5\xbeivel v Uppsali. Njegov o\xc4\x8de, Hjalmar Hammarskj\xc3\xb6ld, je bil predsednik vlade \xc5\xa0vedske med letoma 1914 in 1917. Po \xc5\xa1tudiju na uppsalski univerzi se je preselil v Stockholm in vstopil v politiko.\n_START_SECTION_\nVodenje OZN\n_START_PARAGRAPH_\nKo je leta 1952 odstopil Trygve Lie, se je za funkcijo generalnega sekretarja Organizacije zdru\xc5\xbeenih narodov potegovalo ve\xc4\x8d kandidatov. V \xc4\x8dasu hladne vojne je bil Hammarskj\xc3\xb6ld iz nevtralne \xc5\xa0vedske sprejemljiv tako za Vzhod kot za Zahod. Prvi mandat je za\xc4\x8del aprila 1953, leta 1957 pa je bil ponovno izvoljen. Kot glavno nalogo ZN je Hammarskj\xc3\xb6ld videl ohranjanje miru, kar je po njegovem mnenju temelj dru\xc5\xbebenega napredka._NEWLINE_V prizadevanjih za ohranjanje oz. vzpostavitve miru je ve\xc4\x8dkrat potoval na sam kraj, kjer so konflikti potekali in s pogajanji posredoval med sprtima stranema. Na Kitajskem je izpogajal izpustitev 15 ameri\xc5\xa1kih pilotov, zajetih med korejsko vojno. Na Bli\xc5\xbenjem Vzhodu je pripomogel k premirju med arabskimi dr\xc5\xbeavami in Izraelom. V \xc4\x8dasu Sue\xc5\xa1ke krize je bila po te\xc5\xbekih pogajanjih oblikovana UNEF (United Nations Emergency Force), prva mirovna operacija, katere cilj je bil ohranjanje premirja in poskrbeti, da so vsi tuji vojaki zapustili Egipt. Za svoje delo je leta 1961 prejel Nobelovo nagrada za mir._NEWLINE_Med drugim je potoval v Libanon, Laos, Kongo in Tunizijo. Med njegovim drugim potovanjem v Kongo na povabilo premierja Adoule je njegovo letalo strmoglavilo, pri \xc4\x8demer je umrl. Preiskovalna komisija pod vodstvom nepalskega diplomata \xc5\xa0aha je ugotovila, da se je letalo ob pristanku spustilo prenizko._NEWLINE_Kljub temu, da ni bilo dokazov o ugrabitvi letala, podtaknjeni bombi ali poskusu sestrelitve letala, obstaja ve\xc4\x8d teorij zarote. Ena med njimi, ki se je pojavila leta 2007, na primer trdi, da je njegovo letalo sestrelil neimenovani pla\xc4\x8danec iz Ju\xc5\xbene Afrike.'